Episoder i Østjyllands Politikreds udgjorde i 2013 knap en tredjedel af alt såkaldt hatecrime herhjemme. På fire år er hadkriminaliteten i Østjylland næsten tredoblet.

Annonce

Det var en novembermørk nat i 2008.

En 28 år gammel mand kom gående på Vester Allé, da han blev overfaldet af en gruppe hætteklædte mænd.

En af dem samlede en stol op, der stod på gaden. Stolens ben af jern brugte han som kølle.

Manden, han slog på, hedder Peter Hegner Bonfils. Dengang var han talsmand for Antiracistisk Netværk. I dag er han medlem af Aarhus Byråd for Enhedslisten.

»Jeg flækkede kæbeknoglen. To tænder blev slået ud. En tredje måtte jeg have krone på. Desuden fik jeg en hjernerystelse,« fortæller Peter Hegner Bonfils, der har været udsat for hatecrime fire gange.

»Jeg har også været udsat for almindelig, tilfældig vold i nattelivet. Men det kunne jeg lægge bag mig. Det er sådan lidt som at falde og slå sig. Men det forfærdelige ved hatecrime er, at det ikke er tilfældigt. Man er blevet peget ud,« siger Peter Hegner Bonfils.

I hans tilfælde var volden politisk motiveret.

»Men det bliver bestemt ikke bedre, hvis vold bliver begået på grund af hudfarve, religion eller seksuel observans,« siger Peter Hegner Bonfils, der aldrig har været i tvivl om, at det var politisk motiveret vold og ikke tilfældig vold, han var udsat for.

»De råbte jo 'lad os smadre det røde svin' eller 'der er Peter'. Og når de siger det, er de så tæt på, at man ikke nå at komme væk,« siger Peter Hegner Bonfils.

Han er heller ikke i tvivl om, at det har haft personlige omkostninger at blive slået ned på grund af sine politiske holdninger.

»Jeg er glad og stolt over mit antiracistiske arbejde. Men at postulere, at det ikke har haft personlige omkostninger, ville være helt forkert. Det har kostet mig dyrt. Det har bestemt ikke gjort mit liv lettere. Men det er ikke sådan, at jeg har fortrudt, at jeg har været aktiv,« siger Peter Hegner Bonfils.

Hans ungdomsår var præget af hårde opgør mellem højrefløj og venstrefløj i Aarhus.

»Når man kigger tilbage på dem, kan man godt se, at det var ret voldsomme år. Jeg mødte og snakkede med enormt mange ofre for politisk motiveret vold. Det glemmer man ikke sådan lige. Det præger én,« siger Peter Hegner Bonfils.

Han husker, hvordan han måtte træffe sine forholdsregler, når han færdedes i byen.

»Jeg tog nok flere taxier, end jeg normalt ville gøre. Desuden sørgede jeg for at følges med andre,« siger Peter Hegner Bonfils.

I dag færdes han trygt i byen.

»Der er ikke mange nazister tilbage,« forklarer Peter Hegner Bonfils.

»Ikke desto indre er antallet af hate-crimes i Østjyllands Politikreds mere end fordoblet fra 2012 til 2013?